বিএনপি থেকে শুরু করে হেফাজতে ইসলাম যা করছে, তা প্রকারান্তরে এ দেশের জনগণকে একটি প্রশ্নের দিকে ঠেলে দিয়েছে; আর তা হলো, মানুষ কি যুদ্ধাপরাধী-রাজাকারদের পক্ষে থাকবে, না কি বিচার চাওয়ার অপরাধে ‘নাস্তিক’ অপবাদ কাঁধে নিয়ে মৃত্যুর মুখোমুখি হবে? অন্যদিকে আওয়ামী লীগ যা করছে, তা আন্দোলনকারীদের এই প্রশ্নের দিকে ঠেলে দিয়েছে, তারা কি মুক্তচিন্তার সপক্ষেও দাঁড়াবে না কি কেবল যুদ্ধাপরাধীদের বিচারের দাবি তুলেই সন্তুষ্ট থাকবে। আর এসব প্রশ্নের উত্তরও আমরা ইতিমধ্যেই পেয়ে গেছি- যুদ্ধাপরাধীদের বিচারের দাবিতেই তারুণ্যের এ উত্থান সীমিত থাকবে না। বাংলাদেশে তারুণ্যের মূল স্রোত আগামী দিনগুলোতে ‘নাস্তিকতা’র অপবাদ কাঁধে নিয়ে হলেও যুদ্ধাপরাধীদের বিচারের দাবির পাশাপাশি মুক্তচিন্তার অনুশীলনের লক্ষ্যে পথ চলা অব্যাহত রাখবে। কেননা তারা জানে, ধর্ম যার যার আর রাষ্ট্র সবার। লক্ষ্যে পৌঁছানোর জন্যে তাদের এখন সেইসব ফাঁদ পেরুতে হবে, তাদের শক্তির অপচয় ঘটানোর জন্যে যেসব ফাঁদ পাতা হয়েছে। এইসব ফাঁদের মধ্যে সবচেয়ে বড় দু’টি ফাঁদ হলো মৃত্যুর ফাঁদ আর অপপ্রচারের ফাঁদ। ব্রুনো, কোপারনিকাস, গ্যালিলিও, ইবনে সিনা থেকে শুরু করে কাজী নজরুল ইসলাম, কাজী আবদুল ওদুদ, বেগম রোকেয়া, আরজ আলী মাতুব্বরসহ বিভিন্ন মুক্তচিন্তাচর্চাকারীকে এই ফাঁদে ফেলে ঘায়েল করার অপচেষ্টা চালানো হয়েছে। কিন্তু পরে তারা ইতিহাসে ও মানুষের মনে ঠাঁই করে নিয়েছেন স্বমহিমায় — কেননা মানুষকে শেষ পর্যন্ত সত্যের কাছেই ফিরে আসতে হয়।